5. ΠΡΟΕΔΡΙΚΟΝ ΔΙΑΤΑΓΜΑ της 14/19 Σεπτ. 1932 (ΦΕΚ Α΄ 332) Περί εξαιρέσεως της διαχειρίσεως του υπουργείου Εθνικής Οικονομίας της εκ των δημοσίων λατομείων και δημοσίων κτημάτων εν γένει της περιφερείας Αττικής, προερχομένης άμμου κλπ. και υπαγωγής ταύτης εις την διαχείρισιν της διοικήσεως δημοσίων κτημάτων. Έχοντες υπόψη το άρθρ. 3 παρ. 4 του από 11.11. 1929 Ν.Δ/τος «περί διοικήσεως δημοσίων κτημάτων» και τας διατάξεις των Νόμων 587 του 1924 «περί λατομείων» και ΓΦΚΔ΄ του 1910 «περί μεταλλείων» άρθρ. 1 και 31, αποφασίζομεν και διατάσσομεν: Άρθρ.1.-Εξαιρείται της διαχειρίσεως του υπουργείου Εθνικής Οικονομίας, υπαγομένη εφεξής εις την διαχείρισιν της διοικήσεως δημοσίων κτημάτων, η εκ των δημοσίων λατομείων και δημοσίων κτημάτων εν γένει της περιφερείας Αττικής προερχομένη άμμος, είτε ευρίσκεται εν φυσική καταστάσει ως τοιαύτη, είτε είναι προϊόν βιομηχανικής επεξεργασίας προς εξαγωγήν μεταλλεύματος, ευρισκομένη δε εις την ανωτέρω περιφέρειαν εντός των δημοσίων κτημάτων ή και εκτός τούτων, εφ’ όσον τα προϊόντα λατομείου, εξ ων παρήχθη αύτη, ελήφθησαν εκ δημοσίων εν γένει τόπων. Άρθρ.2.-Η εν γένει διαχείρισις, εκμετάλλευσις και διάθεσις του αντικειμένου τούτου διενεργείται κατά τας διατάξεις της ισχυούσης νομοθεσίας της διοικήσεως δημοσίων κτημάτων. Άρθρ.3.-Εξαιρείται της τοιαύτης διαχειρίσεως η άμμος η περιέχουσα εισέτι μετάλλευμα, εφ’ όσον ουδεμία γίνεται χρήσις ταύτης ως προϊόντος λατομείου παρ’ οιουδήποτε ή εφ’ όσον χρησιμοποιείται δια τα εις τας μεταλλευτικάς εταιρείας αναγκαιούντα έργα σχετικά με την εκμετάλλευσιν εν γένει των μεταλλείων. 